Tragedie by Durban-strandParamedici by die toneel. Foto: Verskaf ŉ Sewejarige meisie het Sondag verdrink toe sy van die kaai by North Beach in Durban afgespoel is. Garrith Jamieson, woordvoerder van Rescue Care-ambulansdienste, het gesê die voorval het omstreeks 17:00 plaasgevind. “Die meisie het op die kaai gestaan toe ŉ groot golf weens rowwe seetoestande haar afgespoel het. Lewensredders het met ŉ boot tot by haar gery en haar na die strand gebring,” het Jamieson gesê. By paramedici se aankoms op die toneel was die lewensredders en ŉ dokter, wat nie aan diens was nie, besig om noodhulp op die meisie toe te pas. Paramedici het by hulle oorgeneem en vir langer as 30 minute gepoog om haar by te bring, maar dit was onsuksesvol. Die meisie is op die toneel dood verklaar. Die polisie ondersoek die voorval.